MEDDELELSE FRA KOMMISSIONEN Anmodning om samstemmende udtalelse fra Rådet og høring af EKSF-Udvalget, i henhold til EKSF-Traktatens artikel 95, vedrørende et Udkast til KOMMISSIONENS BESLUTNING om ændring af beslutning nr. 2136/97/EKSF om forvaltning af visse restriktioner for indførslen af visse stålprodukter fra Den Russiske Føderation

BEGRUNDELSE

Som led i partnerskabs- og samarbejdsaftalen (PSA) om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side har Det Europæiske Kul- og Stålfællesskab og Den Russiske Føderation i oktober 1997 indgået en sektoraftale om handel med visse stålprodukter. Denne aftale danner grundlaget for en gradvis og betinget liberalisering af den bilaterale handel med stål.

Der er knyttet flere erklæringer til denne aftale, og disse er en integrerende del af aftalen. Især fastsættes det i erklæring nr. 3, at de kontraherende parter er enige om, at de ikke over for den anden part anvender kvantitative restriktioner, told, afgifter eller foranstaltninger med tilsvarende virkning ved udførsel af affald af jernmetaller.

Trods denne forpligtelse vedtog den russiske regering den 16. april 1999 et dekret om indførelse af en told på 15% i en periode på seks måneder (med et mindstebeløb på 15 EUR/ton) på udførsel af skrot og affald af jern. Dette dekret var begrundet med ønsket om at forhindre omdirigering af råstoffer, der er nødvendige til fremstillingen af stål og opretholde et mindsteniveau for fortsat drift på de indenlandske stålværker.

Ved flere lejligheder har EF formelt henledt de russiske myndigheders opmærksomhed på dette dekrets uforenelighed med bestemmelserne i stålaftalen og har anmodet om, at de afgifter, der pålægges eksporen af russisk skrot, fjernes.

Den russiske regering forlængede ikke desto mindre den 28. oktober 1999 det første dekret om indførelse af told på eksport af skrot og affald af jern for en yderligere periode på seks måneder.

Kommissionen har reageret på denne overtrædelse af ståltraktatens bestemmelser ved at begrænse de kvantitative lofter for året 2000 til 12% i forhold til, hvad der oprindeligt var forudset i stålaftalen. Den har gjort dette med hjemmel i artikel 107, stk. 2, i aftalen, som fastlægger den procedure, hvorefter der kan træffes egnede foranstaltninger af en af partnerne, hvis denne finder, at den anden part ikke har opfyldt en af sine forpligtelser.

Den 15. april 2000 forlængede Den Russiske Føderation den af EF anfægtede foranstaltning for en ubegrænset periode.

Da der ikke har kunnet konstateres fremskridt med hensyn til at få bilagt denne tvist, bør EF videreføre sin modforanstaltning ved at begrænse de kvantitative begrænsninger for året 2001 med 12% i forhold til det oprindeligt aftalte niveau i stålaftalen.

Udkast til KOMMISSIONENS BESLUTNING om ændring af beslutning nr. 2136/97/EKSF om forvaltning af visse restriktioner for indførslen af visse stålprodukter fra Den Russiske Føderation

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 95, stk. 1,

efter høring af Det Rådgivende Udvalg og efter samstemmende udtalelse afgivet af Rådet med enstemmighed, og

ud fra følgende betragtninger:

(1) Kommissionens beslutning nr. 2136/97/EKSF af 12. september 1997 om forvaltning af visse restriktioner for indførslen af visse stålprodukter fra Den Russiske Føderation [1], som ændret ved beslutning nr. 2124/98/EKSF [2] og nr. 659/2000/EKSF [3], gennemfører i EF-retten bestemmelserne i aftalen mellem Det Europæiske Kul- og Stålfællesskab og Den Russiske Føderation om handel med visse stålprodukter [4], i det følgende benævnt "stålaftalen". Denne aftale indgår som led i den generelle partnerskabs- og samarbejdsaftale (PSA) om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden [5], som det fastsættes i artikel 21 i nævnte aftale.

[1] EFT L 300 af 4.11.1997, s. 15.

[2] EFT L 268 af 3.10.1998, s. 31.

[3] EFT L 80 af 31.3.2000, s. 13.

[4] Kommissionens beslutning af 12.9.1997 (EFT L 300 af 4.11.1997, s. 51).

[5] EFT L 327 af 28.11.1997, s. 3.

(2) Der er knyttet flere erklæringer til stålaftalen, som er en integrerende del heraf. Især fastsættes det i erklæring nr. 3: "I forbindelse med aftalen mellem Det Europæiske Kul- og Stålfællesskab og Den Russiske Føderation om handel med visse stålprodukter (...) nåede parterne til enighed om, at den anden parts udførsel af affald og skrot af jern henhørende under KN-kode 7204 ikke underkastes kvantitative restriktioner, told, afgifter eller lignende foranstaltninger (...)".

(3) Med hensyn til bilæggelse af tvister og handelsmæssige sanktioner gælder PSA's relevante procedurer for de områder, der er dækket af stålaftalen. Det fastsættes bl.a. i PSA's artikel 107, stk. 2, at "såfremt en part finder, at den anden part har misligholdt en forpligtelse i henhold til aftalen, kan den træffe passende foranstaltninger. Forinden meddeler den, bortset fra i særligt hastende tilfælde, Samarbejdsrådet alle nødvendige oplysninger til en grundig undersøgelse af situationen med henblik på at nå frem til en for parterne acceptabel løsning".

(4) Den 16. april 1999 udstedte den russiske regering et dekret [6] om indførelse af told på 15% (med et mindstebeløb på 15 EUR/ton) på udførsel af affald og skrot af jern for en periode af seks måneder. Dette dekret var begrundet med ønsket om at forhindre omdirigering af råstoffer, der er nødvendige til fremstillingen af stål og opretholde et mindsteniveau for fortsat drift på de indenlandske jern- og stålværker. Den 28. oktober 1999 [7] forlængede den russiske regering det første dekret om indførelse af told på udførsel af skrot og affald af jern for en yderligere periode af seks måneder.

[6] Dekret nr. 441 af 16.4.1999 udstedt af Den Russiske Føderations regering.

[7] Dekret nr. 1198 af 28.11.1999 udstedt af Den Russiske Føderations regering.

(5) De nævnte dekreter har til formål og til følge at begrænse udførslen fra Den Russiske Føderation af de pågældende produkter og er således indirekte til skade for stålindustrien i EF.

(6) EF har ved flere lejligheder i de instanser, der er oprettet i henhold til stålaftalen og PSA, formelt henledt de russiske myndigheders opmærksomhed på dette dekrets uforenelighed med bestemmelserne i stålaftalen og anmodet om, at de afgifter, der pålægges eksporten af russisk skrot, fjernes.

(7) Da ingen af disse konsultationer har ført til en for parterne acceptabel løsning, har EF ment, at det var nødvendigt at træffe passende handelsmæssige modforanstaltninger, så længe Den Russiske Føderation opretholdt denne overtrædelse af stålaftalens bestemmelser. Som led i proceduren i PSA's artikel 107, stk. 2, har EF for året 2000 reduceret de kvantitative lofter for indførslen i EF af visse stålprodukter fra Den Russiske Føderation [8] med 12% i forhold til de mængder, der er forudset i bilag IV til beslutning nr. 2196/97/EKSF. Denne reduktion udgjorde en passende reaktion på nævnte overtrædelse.

[8] Kommissionens beslutning nr. 659/2000/EKSF af 30.3.2000 (EFT L 80 af 31.3.2000, s. 13).

(8) Den 15. april 2000 forlængede Den Russiske Føderations regering den af EF anfægtede foranstaltning for en ubegrænset periode [9].

[9] Beslutning nr. 351 af 15.4.2000 truffet af Den Russiske Føderations regering.

(9) Da der ikke har kunnet konstateres fremskridt med hensyn til at få bilagt denne tvist, bør EF videreføre sin modforanstaltning ved at begrænse de kvantitative begrænsninger for indførsel af visse stålprodukter fra Den Russiske Føderation med 12% for året 2001 i forhold til det oprindeligt aftalte niveau i stålaftalen.

VEDTAGET FØLGENDE BESLUTNING:

Artikel 1

De kvantitative lofter for år 2001 i bilag IV til beslutning nr. 2136/97/EKSF om forvaltning af visse restriktioner for indførslen af visse stålprodukter fra Den Russiske Føderation erstattes af dem, der er angivet i bilaget til denne beslutning.

Artikel 2

Kommissionen træffer passende foranstaltninger med henblik på ophævelse af denne beslutning, når Den Russiske Føderation har gennemført de foranstaltninger, der er nødvendige for at opfylde de forpligtelser, der følger af erklæring nr. 3 i aftalen mellem Det Europæiske Kul- og Stålfællesskab og Den Russiske Føderation om handel med visse stålprodukter.

Artikel 3

Denne beslutning træder i kraft dagen efter offentliggørelsen i De Europæiske Fællesskabers Tidende.

Denne beslutning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Kommissionens vegne

Medlem af Kommissionen

BILAG

(tons)

Produkter // 2001

SA. Fladvalsede produkter //

SA1. Bredbånd // 206 459

SA1a. Varmtvalsede bredbånd bestemt for yderligere valsning // 407 495

SA2. Tykke flader // 30 961

SA3. Andre fladvalsede produkter // 28 125

SB. Lange produkter //

SB1. Profiler // 11 941

SB2. Valsetråd // 27 862

SB3. Andre lange produkter // 103 840

FINANSIERINGSOVERSIGT

1. BUDGETPOST

Kapitel 12

2. RETSGRUNDLAG

Artikel 95 EKSF (tidl. artikel 133 EF)

3. FORANSTALTNINGENS BETEGNELSE

Kommissionens beslutning om ændring af Kommissionens beslutning nr. 2136/97/EKSF af 12. september 1997 om forvaltning af visse restriktioner for indførslen af visse stålprodukter fra Den Russiske Føderation

4. MÅL

Forlængelse indtil 2001 af EF's foranstaltning som reaktion på en vedvarende overtrædelse fra Den Russiske Føderations side af bestemmelserne i den bilaterale aftale om handel med visse stålprodukter.

5. Beregningsmetode

Hvis man begrænser de kvantitative lofter for indførslen i EF af de pågældende produkter til 12% i forhold til det oprindeligt aftalte niveau i stålaftalen., svarer det til en effektiv begrænsning på ca. 131 000 t stålprodukter (hvis pris ligger på mellem 190 og 450 EUR/t).

Toldsatsen på de pågældende produkter for år 2001 ligger generelt på mellem 1,2% og 1,7%. Anvendelsen af den gennemsnitlige toldsats på de mængder, der ikke indføres, medfører et teoretisk tab for EF's indtægter på omkring 440 000 EUR.